b'\n_START_ARTICLE_\nSlaget ved Stoke Field\n_START_SECTION_\nBakgrunn\n_START_PARAGRAPH_\nHenrik VII hadde blitt kronet etter Bosworth Field, og de fleste yorkister hadde anerkjent ham som konge p\xc3\xa5 grunn av hans ekteskap med Elizabeth av York._NEWLINE_Den sterkeste gjenlevende tronkreveren fra Huset York var dronningens fetter Edward, jarl av Warwick, s\xc3\xb8nn av George Plantagenet, 1. hertug av Clarence. Han ble holdt fanget i Tower of London, men en mann som var sv\xc3\xa6rt lik ham, Lambert Simnel, ble av John de la Pole, jarl av Lincoln utgitt for \xc3\xa5 v\xc3\xa6re Edward under et fors\xc3\xb8k p\xc3\xa5 \xc3\xa5 styrte Henrik VII. Lincoln hadde \xc3\xb8yensynlig blitt forlikt med Henrik, men han hadde selv et krav p\xc3\xa5 tronen ettersom Rikard III hadde navngitt ham som arving. Det er liten grunn til \xc3\xa5 tro at han ikke visste at Simnel ikke var jarlen av Warwick, men han s\xc3\xa5 en mulighet til \xc3\xa5 styrte kongen, noe som kunne f\xc3\xb8rt til at han selv kunne ta makten. Med st\xc3\xb8tte fra Francis Lovell, viscount Lovell kronet han den unge mannen som Edvard VI i Dublin. Hans h\xc3\xa6r, som bestod av burgundiske leiesoldater og en stor gruppe menn uten krigserfaring, steg i land i Lancashire.\n_START_SECTION_\nSlaget\n_START_PARAGRAPH_\nKongens h\xc3\xa6r marsjerte mot Newark og m\xc3\xb8tte oppr\xc3\xb8rerne s\xc3\xa5 snart de krysset Trent. John de Vere, jarlen av Oxford som ledet avantgarden kom over oppr\xc3\xb8rerne p\xc3\xa5 East Stoke. Det var kongsh\xc3\xa6ren ikke forberedt p\xc3\xa5 siden den var spredt ut over et vidt omr\xc3\xa5de og jarlen valgte derfor \xc3\xa5 g\xc3\xa5 til angrep mot den sterkere oppr\xc3\xb8rsh\xc3\xa6ren fordi man fryktet et sammenbrudd i kampmoralen ved en tidlig tilbaketrekning. Oppr\xc3\xb8rerne under jarlen av Lincoln sto foran East Stoke langs et h\xc3\xb8ydedrag slik at Oxford m\xc3\xa5tte konfrontere dem fra lavereliggende terreng._NEWLINE_Slaget startet p\xc3\xa5 sedvanlig m\xc3\xa5te rundt kl. 9 om morgenen da begge sider lot sine bueskyttere skyte ut salver av piler mot motstanderne. I Lincolns h\xc3\xa6r var det en stor andel irske menn med lite pansring p\xc3\xa5 seg. Da Oxfords h\xc3\xa6r n\xc3\xa5dde foten av h\xc3\xb8yden m\xc3\xa5tte den rette ut slaglinjen sin for \xc3\xa5 rykke oppover. Det tok irene som tegn p\xc3\xa5 at de skulle angripe, ikke minst fordi de hadde hatt store tap og de styrtet nedover \xc3\xa5ssiden uten at Lincoln kunne kontrollere dem. Resten av h\xc3\xa6ren fulgte med._NEWLINE_M\xc3\xb8ljeslagsm\xc3\xa5let varte i en time og trykket fra de av mennene som sto i det h\xc3\xb8yeste lendet, ble s\xc3\xa5pass sterkt at de \xc3\xb8vrige ble presset bakover. Oxford s\xc3\xa5 faren for at slagordenen kunne bli brutt opp under de hissige irske angrepene under Thomas Geraldines ledelse og tyskerne under sveitseren kaptein Martin Schwartz._NEWLINE_Idet Oxfords slagorden var ved \xc3\xa5 knekke sammen, kom hertugen av Bedford fram med hoveddelen av kongens h\xc3\xa6r langs den samme veien mot Newark som Oxford hadde tatt. Disse styrkene vendte situasjonen. Med forsterkninger kunne de presse oppr\xc3\xb8rerne tilbake og oppover h\xc3\xb8ydesiden. Etter mer enn en times kamp kunne ikke Lincolns utslitte h\xc3\xa6r st\xc3\xa5 imot motangrepet og Lincolns formasjoner kollapset. Deretter begynte forf\xc3\xb8lgelsen. Hundrevis av oppr\xc3\xb8rere flyktet mot Trent over h\xc3\xb8ydedraget og ned i det kuperte terrenget bak \xe2\x80\x93 inkludert en kl\xc3\xb8ft hvor de ble omringet og massakrert av kongens soldater. Dette stedet har siden blitt kalt \xc2\xabRed Gutter\xc2\xbb ettersom det ble sagt at grunnen av kl\xc3\xb8ften var overfylt med blod._NEWLINE_700 andre ble tatt til fange flere dager etterp\xc3\xa5. Engelskmenn og irer i denne gruppen av fanger ble straffet mens tyskerne fikk lov til \xc3\xa5 dra hjem._NEWLINE_Lincoln falt i slaget, og Lovell druknet antagelig i Trent under flukten. Hans lik ble siden funnet i Minster Lovell uten at man vet hvordan det kom til familiens gravkammer. Simnel ble tatt til fange, men kongen ben\xc3\xa5det ham og gav ham en tjenerstilling i det kongelige kj\xc3\xb8kken.'